Björgvin Sigurður Stefánsson frá Byggðarholti í Fáskrúðsfirði , sjómaður , verkalýðsleiðtogi fæddist 26. janúar 1915 og lést 23. september 1967 . Foreldrar hans voru Stefán Júlíus Jónsson sjómaður , verkamaður , 1. júlí 1887 , d. 3. nóvember 1953 , og Ólafía Björg Jónsdóttir , síðar húsfreyja á Gullbringu í Búðahreppi , f. 2. desember 1892 , d. 25. júní 1964 . Fóstri Sigurðar var Guðjón Bjarnason frá Ánastöðum í Breiðdal , útvegsbóndi á Gullbringu , f. 15. mars 1892 , d. 25. apríl 1979 . Sigurður var með móður sinni og Guðjóni fóstra sínum á Gullbringu í Búðahreppi í æsku . Hann fór í atvinnuleit til Vestmannaeyja sextán ára gamall árið 1932 , réðst beitningamaður á Litla-Glað hjá Magnúsi á Hrafnabjörgum . Síðar var hann með Guðna Grímssyni á m.b. Maggý , alls 9 vertíðir . Hann tók hið minna fiskimannapróf í ársbyrjun 1943 . Þá var Sigurður á Eyjatogurunum 1947 - 1953 . Sigurður átti gildan þátt í verkalýðsbaráttu . Árið 1943 var hann kosinn formaður Sjómannafélagsins Jötuns . Því embætti gegndi hann í 25 ár eða til æviloka . Hann var skrifstofustjóri verkalýðsfélaganna í Eyjum 1956 - 1959 , en fór þó á síldveiðar á sumrin sum árin . Árið 1959 réðst Sigurður starfsmaður í Netagerð Ingólfs og vann þar síðan lengst af , en fór stundum á síldveiðar . Sigurður hafði sérstakan áhuga á menntun sjómanna , þjálfun og fræðslu og skrifaði greinar um þau efni . Hann vildi fjölga sjómannaskólum og að þeir yrðu a.m.k. tveir á landsbyggðinni og þá annar í Eyjum , þar sem kennt yrði skipstjóra - og vélstjóraefnum . Sigurður var í stjórn Alþýðusambands Íslands frá 1942 - 1948 og frá 1950 og síðan til æviloka . Ennfremur var hann fulltrúi Jötuns á öllum þingum A.S.Í. frá 1944 , nema árið 1948 . Árið 1959 var Sigurður skipaður til að vera í sjó - og verslunardómi í Vestmannaeyjum . Hann var bæjarfulltrúi 1946 - 1950 og aftur 1954 og síðan , alls 17 ár . Hann átti sæti í bæjarráði frá 1954 og mörgum nefndum á vegum bæjarstjórnar . Sigurgeir Kristjánsson fyrrv. forseti bæjarstjórnar , mælti svo m.a. á fundi í bæjarstjórn 3. okt. 1967 : „ Með Sigurði er horfinn af sjónarsviðinu einn af forystumönnum bæjarfélagsins , maður sem barðist fyrir sínum hugsjónamálum og var heill og óskiptur í hverju máli , málafylgjumaður og stundum harðskeyttur , en ætíð hreinskiptinn . Hann var mikill samningamaður , enda reyndi oft á það í verkalýðsátökum , og einnig góður í samstarfi , og vil ég persónulega þakka honum fyrir það samstarf , sem við áttum saman . Ég reyndi hann að drengskap og velvilja í þágu þeirra málefna , sem honum var trúað fyrir . “ Þau Ragna giftu sig 1943 , eignuðust tvö börn , en það síðara fæddist andvana . Þau bjuggu í fyrstu á Löndum , síðan á Vestmannabraut 49 , Heiðarvegi 49 og Heiðarvegi 58 . Sigurður lést 1967 og Ragna 1979 .